**อย. ร่วม บก.ปคบ. และ สำนักงานเขต กทม. ปูพรมตรวจเข้มซูเปอร์มาร์เก็ตจีน**

**เผยพบผลิตภัณฑ์ผิดกฏหมายอื้อ ยึดของกลางกว่า 9 หมื่นชิ้น**

**+++++++++++++++++++++++++++++++**

อย. ร่วมกับ บก.ปคบ. และสำนักงานเขตกรุงเทพมหานคร เปิดปฏิบัติการตรวจสอบเฝ้าระวังร้านค้าจำหน่ายสินค้านำเข้าจากจีน ขายสินค้าอุปโภคบริโภคผิดกฎหมายหลายสาขา ตั้งแต่ 31 ก.ค. 67 - 4 พ.ย. 67 รวม 47 แห่ง พบผลิตภัณฑ์ที่แสดงฉลากไม่ถูกต้อง 341 รายการ ยึดของกลาง รวมทั้งสิ้น 94,476 ชิ้น เพื่อดำเนินการตามกฎหมายต่อไป

**เภสัชกรเลิศชาย เลิศวุฒิ รองเลขาธิการคณะกรรมการอาหารและยา** กล่าวว่า ตามที่มีซูเปอร์มาร์เก็ตจีนขายสินค้าที่ไม่ถูกต้องตามกฎหมาย สำนักงานคณะกรรมการอาหารและยา (อย.) จึงมีปฏิบัติการร่วมกับกองบังคับการปราบปรามการกระทำความผิดเกี่ยวกับการคุ้มครองผู้บริโภค (บก.ปคบ.) และสำนักงานเขตกรุงเทพมหานคร ตรวจสอบร้านค้าจำหน่ายสินค้านำเข้าจากจีน ในกรุงเทพฯ ตั้งแต่วันที่ 31 กรกฎาคม - 4 พฤศจิกายน 2567 โดยได้ตรวจสอบรวม 47 แห่ง พบผลิตภัณฑ์ที่แสดงฉลากไม่ถูกต้อง 341 รายการ และยึดของกลางรวม 94,476 ชิ้น ทั้งนี้ กรณีขายอาหารที่ไม่มีฉลากภาษาไทย ต้องระวางโทษปรับไม่เกิน 30,000 บาท และขายเครื่องสำอางที่ไม่มีฉลากภาษาไทย ระวางโทษจำคุกไม่เกิน 1 เดือน หรือปรับไม่เกิน 10,000 บาท หรือทั้งจำทั้งปรับ พร้อมทั้งได้แจ้งไปยังสำนักงานสาธารณสุขจังหวัด (สสจ.) ทุกจังหวัดให้ตรวจสอบเฝ้าระวังในทุกพื้นที่อย่างต่อเนื่องอีกด้วย

จึงขอเตือนให้ร้านค้าจำหน่ายสินค้านำเข้า เลือกสินค้าที่ถูกกฎหมายมาขายในร้าน เพื่อความปลอดภัยของผู้บริโภค หากฝ่าฝืนจะถูกดำเนินคดีตามกฎหมาย ในส่วนของผู้บริโภค ต้องเลือกผลิตภัณฑ์ที่มีฉลากภาษาไทย มีข้อความตามที่กฎหมายกำหนดอย่างครบถ้วน ระบุชื่ออาหาร ชื่อ ที่ตั้งของผู้ผลิต ผู้นำเข้า วันเดือนปีที่ผลิต หรือหมดอายุ หรือควรบริโภคก่อน แสดงส่วนประกอบ น้ำหนักสุทธิ และเลขสารบบอาหารในกรอบเครื่องหมาย อย. การรับประทานอาหารที่ไม่มีฉลากภาษาไทย ไม่มีเลขสารบบอาหาร (ไม่มี อย.) อาจเกิดอันตรายต่อสุขภาพ เนื่องจากไม่ทราบแหล่งผลิตที่แน่ชัด ไม่มีการรับรองว่าสถานที่ผลิตนั้นถูกสุขลักษณะหรือไม่ ใส่สารใดลงไปในอาหารบ้าง หากผู้บริโภคพบการกระทำผิดแจ้งร้องเรียนได้ที่ สายด่วน อย. 1556 หรือผ่าน Line: @FDAThai, Facebook: FDAThai หรือ E-mail: 1556@fda.moph.go.th ตู้ ปณ. 1556 ปณฝ. กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัดทั่วประเทศ

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**วันที่เผยแพร่ข่าว 6 พฤศจิกายน 2567 ข่าวแจก 24 / ปีงบประมาณ พ.ศ. 2568**